text: қауылжыр шалқар алабындағы өзен. ақтөбе облысының шалқар ауданы жерімен ағады. ұзындығы 142 км, су жиналатын алабы 1810 км2. бастауы мұғалжар тауының шығыс беткейіндегі бұлақтардан алып, шалқар көліне құяды. өзенге ондаған шағын жылғалар қосылады. ірі салалары: алабассай, қарабұлақсай, сарысай, қоғанжар, т.б. арнасының жоғарғы бөлігі төбелер аралығымен ағып, қалған бөлігі үстірттің сортаңды ойыстары арқылы өтеді. су жайылмасы сағасында км-ге дейін кеңейеді. арнасының ені 50-150 м. көбіне қар, аздап жер асты суларымен толығады. жазда арнасындағы ағыс қарасуларға бөлініп қалады. арна бойындағы құдық суымен мал суарылады.